Bybelskool » Handelinge 18:1-23 – Die Here self bemoedig Paulus om sy werk voort te sit
20 Sep2011 Handelinge 18:1-23 – Die Here self bemoedig Paulus om sy werk voort te sit
Paulus is steeds op sy sogenaamde tweede sendingreis, ongeveer in die jaar 51-52 nC.
Die mense van Korinte het hom goed behandel en sy boodskap is met goeie gevolg ontvang. Hy kon ‘n hele jaar en ‘n half hier bly en sake het regtig baie goed verloop. Lukas wyt hierdie goeie ontvangs aan die werk van die Here self wat een nag in ‘n gesig vir Paulus bemoedig het om nie stil te bly nie, maar die evangelie te verkondig (18:9). In woorde wat herinner aan God se woorde aan Elia (1 Kon 19:18), verseker die Here Paulus dat daar baie mense in hierdie stad aan Hom behoort (18:10).
Paulus het by Akwila en Priscilla, wat tentmakers was net soos hyself – en boonop vermoënd, wil dit voorkom, want hulle het ook ‘n huis in Efese (1 Kor 16:19) gehad – gaan bly. Hulle is kort tevore uit Rome verdryf met die groot vervolging wat daar ook teen Jode deur keiser Claudius begin is. Hy het saam met hulle tente gemaak, totdat Timoteus en Lukas daar aangekom het met ‘n groot gawe van Filippi (Fil 4:15) waarna hy al sy tyd aan die prediking kon spandeer.
Met die groeiende verset van die ongelowige Jode in die sinagoge (die gebou is vandag steeds daar), het Paulus die Joodse gemeenskap verlaat en in die huis van Titius Justus, ironies genoeg net langs die sinagoge, sy bediening voortgesit. En in nog ‘n stukkie ironie kom die hoof van die sinagoge, Krispus, en sy hele huisgesin tot bekering en sluit by die groeiende Christelike gemeenskap aan.
Dit is dan ook van hier wat hy sy 2 briewe aan die Tessalonisense skrywe om hulle te bemoedig en die lering wat hy so pas te vore daar begin gee het, aan te vul en te voltooi. Jy kan meer lees oor die briewe aan Tessalonika by die reeks wat ek al by bybelskool.com voltooi het.
Terloops, dit is op sy derde sendingreis, nadat Paulus die gemeentes in Galasië en Frigië besoek het, dat hy vanuit Efese, terwyl hy daagliks in die saal van Tirannus besprekings gehou het (soos ons in Hand 19:1-20 gaan lees), waarskynlik sy briewe aan die Korintiërs geskrywe). Dit is ook moontlik dat hy Korinte hierna weer besoek het (Hand 19:21-20:6), voordat hy in Masedonië 2 Korintiërs geskrywe het.